CELEX: 32014D0084
Language: hu
Date: 2014-02-12 00:00:00
Title: 2014/84/EU: A Bizottság végrehajtási határozata ( 2014. február 12. ) az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről szóló 2013/426/EU végrehajtási határozat módosításáról (az értesítés a C(2014) 715. számú dokumentummal történt)  EGT-vonatkozású szöveg

14.2.2014   
            
            
               HU
            
            
               Az Európai Unió Hivatalos Lapja
            
            
               L 44/53
            
         
      A BIZOTTSÁG VÉGREHAJTÁSI HATÁROZATA
   
   (2014. február 12.)
   az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről szóló 2013/426/EU végrehajtási határozat módosításáról
   (az értesítés a C(2014) 715. számú dokumentummal történt)
   (EGT-vonatkozású szöveg)
   (2014/84/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
   mivel:
   
               (1)
            
            
               Az afrikai sertéspestis a házisertések és a vaddisznók igen ragályos és halálos fertőzése, amely gyorsan el tud terjedni, különösen a fertőzött állatokból származó termékek és a fertőzéssel szennyezett élettelen tárgyak révén.
            
         
               (2)
            
            
               Az afrikai sertéspestissel kapcsolatos oroszországi helyzet miatt a Bizottság elfogadta az említett betegség Unióba való átterjedésének megelőzésére szolgáló egyes intézkedésekről szóló 2011/78/EU határozatot (2). Az afrikai sertéspestis 2013 júniusában, a litván és lengyel határ közelében bekövetkezett fehéroroszországi kitörésének megerősítését követően a Bizottság elfogadta a 2013/426/EU végrehajtási határozatot (3), amely hatályon kívül helyezte és felváltotta a 2011/78/EU határozatot.
            
         
               (3)
            
            
               A 2013/426/EU végrehajtási határozat intézkedéseket határoz meg, amelyek biztosítják, hogy az Oroszországból és Fehéroroszországból az Unióba belépő, előzőleg élő állat és takarmány szállítására használt valamennyi „haszonállat-szállító járművet” kellően megtisztítsák és fertőtlenítsék, valamint hogy a szóban forgó tisztítást és fertőtlenítést megfelelően dokumentálják.
            
         
               (4)
            
            
               A 2013/426/EU végrehajtási határozatban előírt intézkedések végrehajtását a Bizottság Egészség- és Fogyasztóügyi Főigazgatóságának Élelmiszerügyi és Állategészségügyi Hivatala négy, Oroszországgal és Fehéroroszországgal határos tagállamban ellenőrizte.
            
         
               (5)
            
            
               Az ellenőrzések rámutattak arra, hogy a takarmányszállító járművek nem tisztíthatók meg és fertőtleníthetők teljes körűen az említett járművek nehéz felderíthetősége miatt. Emellett az sem határozható meg, hogy az említett járművek tartózkodtak-e olyan helyeken, amelyek kockázatot jelentenek az afrikai sertéspestis behurcolása tekintetében.
            
         
               (6)
            
            
               Az ellenőrzések során az is kiderült, hogy az Oroszországgal és Fehéroroszországgal határos tagállamok illetékes hatóságai már olyan kiegészítő biológiai biztonsági intézkedéseket hoztak, amelyek növelik az afrikai sertéspestis behurcolása megelőzésének valószínűségét (például a haszonállat-szállító járművektől eltérő olyan járművek fertőtlenítése, amelyek gyaníthatóan kockázatot jelentenek az említett betegség behurcolása tekintetében).
            
         
               (7)
            
            
               A 2013/426/EU végrehajtási határozatban megállapított intézkedések megerősítése érdekében figyelembe kell venni az Élelmiszerügyi és Állategészségügyi Hivatal által végzett ellenőrzés eredményeit.
            
         
               (8)
            
            
               A járművek tisztítására és fertőtlenítésére vonatkozó kötelezettséget indokolt az élő állatokat szállító járművekre korlátozni. Ugyanakkor új biológiai biztonsági intézkedéseket kell bevezetni az esetlegesen kockázatot jelentő járművek fertőtlenítése tekintetében.
            
         
               (9)
            
            
               Az érintett régió afrikai sertéspestissel kapcsolatos helyzete az elkövetkező hónapokban fog körvonalazódni, ezért a 2013/426/EU végrehajtási határozat alkalmazási idejét korlátozni kell.
            
         
               (10)
            
            
               A 2013/426/EU végrehajtási határozatot ezért ennek megfelelően módosítani kell.
            
         
               (11)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2013/426/EU végrehajtási határozat a következőképpen módosul:
   
               1.
            
            
               Az 1. cikk helyébe a következő szöveg lép:
               „1. cikk
               E határozat alkalmazásában a »haszonállat-szállító jármű« olyan jármű, amelyet élő állatok szállítására használtak.”
            
         
               2.
            
            
               A 2. cikk (1) bekezdésének a helyébe a következő szöveg lép:
               „(1)   A tagállamok biztosítják, hogy az I. mellékletben felsorolt harmadik országokból, illetve harmadik országbeli területekről érkező haszonállat-szállító jármű üzemben tartója vagy vezetője az Unióba való belépéskor a belépési ponton a tagállam illetékes hatósága számára adatokkal igazolja, hogy a legutóbbi állatszállítmány kirakodása óta megtisztították és fertőtlenítették a haszonállat, illetve rakomány szállítására szolgáló rakteret, adott esetben a karosszériát, a berakodó rámpát, az állatokkal érintkezésbe került berendezéseket, a kerekeket, a vezetőfülkét, valamint a rakodáskor használt védőruhát/védőcsizmát.”
            
         
               3.
            
            
               A 3. cikk a következőképpen módosul:
               
                           a)
                        
                        
                           A (3) bekezdés helyébe a következő szöveg lép:
                           „(3)   Abban az esetben, ha az (1) bekezdés szerinti ellenőrzések azt mutatják, hogy a haszonállat-szállító járművek tisztítását és fertőtlenítését nem végezték el megfelelően, akkor az illetékes hatóság megteszi a következő intézkedések valamelyikét:
                           
                                       a)
                                    
                                    
                                       az általa kijelölt helyen, az adott tagállamba való belépés helyéhez minél közelebb megfelelő tisztításnak és fertőtlenítésnek veti alá a haszonállat-szállító járművet, és erről a (2) bekezdés szerint igazolást állít ki;
                                    
                                 
                                       b)
                                    
                                    
                                       ha a belépési pont közelében nincs tisztításra és fertőtlenítésre alkalmas létesítmény, vagy ha fennáll a kockázata annak, hogy a tisztítatlan haszonállat-szállító járműből állati termékmaradványok szabadulnak ki:
                                       
                                                   i.
                                                
                                                
                                                   megtiltja a haszonállat-szállító jármű belépését az Unióba; vagy
                                                
                                             
                                                   ii.
                                                
                                                
                                                   az a) pontban előírt intézkedések alkalmazását megelőzően, az uniós határra érkezés időpontjától számított 48 órán belül biztosítja a nem megfelelően tisztított és fertőtlenített jármű előzetes helyszíni fertőtlenítését.”
                                                
                                             
                                 
                     
                           b)
                        
                        
                           A cikk a következő (5) bekezdéssel egészül ki:
                           „(5)   Az Unióba való belépés helye szerinti tagállam illetékes hatósága előírhatja a kerekek vagy a járművek bármely más részeinek a kockázat csökkentése érdekében szükségesnek ítélt helyszíni fertőtlenítését minden olyan jármű – beleértve a takarmányt szállító járműveket is – tekintetében, amelyek esetében nem zárható ki az afrikai sertéspestis Unió területére való behurcolásának jelentős kockázata.”
                        
                     
         
               4.
            
            
               A végrehajtási határozat a 4. cikk után a következő 4a. cikkel egészül ki:
               „4a. cikk
               Ezt a határozatot 2015. december 31-ig kell alkalmazni.”
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2014. február 12-én.
      
         
            a Bizottság részéről
         
         Tonio BORG
         
         
            a Bizottság tagja
         
      
   
   
      (1)  HL L 24., 1998.1.30., 9. o.
   
      (2)  A Bizottság 2011. február 3-i 2011/78/EU határozata az afrikai sertéspestisvírus Oroszországból az Unióba való átterjedésének megelőzésére szolgáló egyes intézkedésekről (HL L 30., 2011.2.4., 40. o.).
   
      (3)  A Bizottság 2013. augusztus 5-i 2013/426/EU végrehajtási határozata az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről (HL L 211., 2013.8.7., 5. o.).